Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 2. számú melléklet a 34/2008. (XII. 12.) OKM rendelethez
Paragraph Index: 1004

4. Az önálló munka Az ellenőrzés lehetséges módjai – Órai kisdolgozatok, amelyek az alapvető, rutinszerű ismeretek tudását ellenőrzik. – A csoport közös munkájának értékelése valamilyen közösen elkészített produktum alapján. – Házi feladatok ellenőrzése. – Epochazárók, témazárók (mindkettő egy-egy nagyobb témakör befejezéseként írt dolgozat), az epocha, illetve a téma tanulásakor fejlesztett képességek állapotáról ad képet, ellenőrzi a tanultakat és alkalmazásukat. Az értékelés formái – A csoportos, kooperatív és egyéni munkaformák alkalmazásával folyamatosan nyomon követhetjük a diákok munkáját. – Epocha közben kisebb pontszerző dolgozatokkal ellenőrizhetjük, hogy az elsajátítandó kompetenciákban, tananyagban hol tartanak a tanulók. Ennek formája lehet egyéni vagy csoportos. – A házi feladatokat és a füzetet rendszeresen ellenőrizzük! Kísérjük figyelemmel együttműködésüket a csoportmunka során. – A tanulók a szakaszok végén a témakörből epochazáró dolgozatot írhatnak. – Mindezek beszámításával százalékosan értékelhetjük a teljesítményüket. TÁRSADALOMISMERET–TÖRTÉNELEM A kerettanterv javaslata szerint a társadalomismeret – és ezen belül a történelem – tanulása, tanítása nagyobb jelentőséggel bír, mint ahogy ezt az általános oktatási gyakorlat kezeli. Kiemelkedő fontosságot tulajdonítunk annak, hogy diákok a társadalomismeret-történelem tantárgyakon keresztül képesek legyenek megérteni a körülöttük lévő világot. Célok – Képessé tenni a fiatalokat a tájékozódásra, véleményalkotásra a gazdaságban, politikában, társadalmi kérdésekben már a diákkorban, és ezen kívül felkészíteni őket a konkrét döntésekre ezen a téren a felnőtt korban is (a családi költségvetés, a hivatali ügyintézés, a politikai választások stb. tehát lényegében a társadalommal, politikával, gazdálkodással kapcsolatosan az élet minden fontos területén). A tanuló személyiségének kialakulása szempontjából alapvető fontosságú a társadalomban való eligazodás képessége. 2008/177. szám – Felnőttkori további autodidakta, az adott új kérdésekhez, problémákhoz igazodó (utánanéző, újságolvasó, művelt nagyközönségként olvasó, társasági beszélgető) ismeretszerzés alapjainak lerakása, módszertani segítése. – A tanulók számára olyan, a speciális érdeklődéstől független, általános alapok lerakása, melyre a majdani szakirányú továbbtanulás iránti igény jól felépíthető. (Tehát nem magának a továbbtanulásnak az előkészítése!). – A társadalomismeretnek, akárcsak más tantárgyaknak, van egy fontos, de gyakran szégyellősen elhallgatott célja is: a kíváncsiság kielégítése. A kíváncsiságot, a világ megismerésének a vágyát önmagáért való fontos emberi vonásnak tartjuk, hiánya esetén kifejlesztendőnek. Ha ez a kíváncsiság a társadalmi kérdések iránt már létezik, akkor feladatunknak tartjuk, hogy az ismeretekkel olyan kielégítést nyújtsunk, mellyel közben a kíváncsiságot – részben újabb irányokban – „bővítetten újratermeljük” és nem pedig csillapítjuk. Ezért a kanonizált és fellebbezhetetlen ismeretek arányának a visszaszorítását, a nyitva hagyott kérdések nagyobb arányát tervezzük. – Humanista értékrenden alapuló magatartásforma követésére ösztönözzük diákjainkat. – A megszokotthoz képest nagyobb területet szentelünk az Európán kívüli világ megismerésének. Hisszük, hogy a megszerzett ismeretek, a népek és kultúrák megismerése „belülről”, mások megbecsülését és a pontosabb önértékelést és önbecsülést is kialakítja. Az itt felsorolt célokhoz jelenelvű és múltba forduló társadalmi ismeretekre egyaránt szükség van. Kiemelt cél, hogy a tanulás közben a diákokban a kamaszkor elfogulatlan rácsodálkozási képessége megmaradjon. Cél tehát a már megszerzett ismeretek állandó kritikai felülvizsgálata, (Az első két évben alig, a második kettőben módjával kívánunk az effajta elbizonytalanítás eszközével élni, kezdetben éppen a megnyugtató megismertetés a fontosabb, mert a több nézőpontú megközelítés sokaknak akkor még megemészthetetlen.) Politikatörténeti „veszély” a háborúk hagyományos előtérbe állításával az erő, a hatalom, az erőszak, az idegenek elleni harc apoteózisa, miközben éppen a háborúk a legdrámaibb történelmi mozzanatok, a legközelebbi kapcsolattal a mítoszokhoz, amire a diákoknak – főleg az első években – nagy szükségük van. Törekszünk ezen a téren kellő egyensúlyt találni, a drámai küzdelmek mellett a különféle harcoló felek, ütköző kultúrák eltérő nézőpontjait egyaránt belülről láttatni. Az eddig elmondottak egyaránt illenek a hagyományosan társadalomismeretinek és történelminek sorolt témákhoz is. A közelmúlt tanári és oktatási gyakorlatában nem kaptak elég hangsúlyt a modern társadalomtudományok, helyüket az iskolai oktatásban sokan, sokféleképpen kezelték. Pedig mind módszereik, mind felhalmozott ismereteik egy része jól beépíthető a történelem, más része a szélesen értelmezett társadalomismeret keretébe. A társadalmat, mint eleven emberekből álló társadalmi viszonyok működési rendszerét mutatjuk be (történettudomány, lényegénél fogva mégis múltra orientált tudomány, ezért szükségszerűen több társadalomtudomány eredményeit kell összeépíteni – mint a néprajz, demográfia, statisztika, etika, tudománytörténet, gazdaság és társadalomföldrajz). Az epochális tanulási-tanítási gyakorlatnak megfelelően egy-egy epocha egy-egy kultúrát, körülhatárolható történeti időt vagy témakör foglal magába. Kerek, érthető egészekre darabol fel évszázados történeti folyamatokat. (Meg kell jegyezni, hogy az epochális beosztás nincs kőbe vésve, a tanító tanárnak lehetősége van más ponton megállni.) Jellegénél fogva nem törekszik az adott téma teljes körű bemutatására, hanem inkább olyan elemekre fókuszál, amely az életkori sajátosságoknak megfelel. Jobbnak tartjuk egy-egy kérdés mélyebb vizsgálatát, mint a felszínes, de minden részletet érintő bemutatást. Az epochális tanulás-tanítás másik jellegzetessége a házi feladatok ritka és csekély volta. Törekedjünk arra, hogy az epochális óra legyen a megtanulás elsőrendű színhelye, azonban nem mondunk le arról a lehetőségről, hogy diákjainknak otthoni feladatként rövid feldolgozni való anyagot adjunk. Jelentkezés alapján otthon lehet felkészülni az órai kiselőadásokra, szorgalmi feladatokra. A történelem tanulás-tanítás folyamatát a történeti gondolkodás normál menetéhez igazítottuk: elsődlegesek a források, s ezek feldolgozása útján akarunk eljutni az általánosító következtetés levonásához. Nyilvánvaló, hogy más módon nem is tudnák megvalósítani a képességfejlesztés céljait. 2008/177. szám Hangsúlyoznunk kell, a történelem tanulása 10. év végére lezárt képzést ad. A lezárt képzés fogalma alatt elsősorban tartalmat értünk – érintettük az emberiség és a magyar nép történetének teljes kronológiai ívét. Lezárt annyiban is, hogy tanítványaink birtokában vannak – egyéni eltérések természetesen lehetnek – azoknak a képességeknek, amelyek alapján képezik egy magasabb szintű gondolkodási műveleteket igénylő elemző-kritikai gondolkodásnak. Módszertani ajánlások A fent leírt célok és általános jellemzők meghatározzák azokat a módszertani elveket, amelyek mentén epochális óráinkat szervezzük. Az életkori sajátosságoknak megfelelően az elméletek és az általánosságok helyett az egyedi esetekből, személyekből, helyszínekből, konkrétumokból induljunk ki. Az általánosságokig – már azokig, amelyek ebben az életkorban emészthetőek – illetve az előzményekig, körülményekig, következményekig ezekből a konkrétumokból kiindulva jutunk el. Ebből is következik, hogy nem törekszünk mindenre kiterjedő – és ezért kényszerűen kicsit felületes – ismereteket adni. Az elméleti rendszerezést (pl. régiók történetének áttekintése, politikai gondolkodás fejlődése stb.) a 10. év végére illetve – nagyobbrészt – a 12–13. évekre tervezzük, amikor a diákok már fogékonyabbak ilyesmire. Ekkor bővíthetik ki tantárgyi ismereteiket is mindazok, akik felvételizni szeretnének a tantárgyból. Szintén az életkori sajátosságoknak megfelelően, igyekezzünk az elméleti foglalkozások mellé – különösen az első két évben – minél több manuális, mozgásos és gyakorlati tevékenységet illeszteni. Az órák visszatérő eleme a dramatikus játékok, történeti szereplők kapcsolatát megelevenítő jelenteket. A tanári magyarázat csak egy részét alkotja az órának. Számos témát a diákok egyedül vagy csoportosan, nyersanyagok (források, grafikonok, képek stb.) megadott szempontok alapján történő elemzésével dolgoznak fel. Ezek során a tanár szerepe a szervezés, irányítás, segítés. Igyekszünk felhasználni a kooperatív tanulási technikákat és a projektpedagógia módszereit és a modern technológia (SDT, projektor, internet) adta lehetőségeket. A módszernek mindig alkalmazkodnia kell az adott diákcsoporthoz, a témához és a hiteles tanárszemélyiséghez. Ezért bátorítjuk kollégáinkat új módszerek kipróbálására, anyagrészek újszerű feldolgozására, tanulási segédletek (diasorozatok, feladatlapok, csoportmunkák, projektfeladatok stb.) összeállítására és az iskolán belüli megvitatására. Az értékelés Az értékelés módjait úgy dolgozzuk ki, hogy abban az önálló ismeretszerzésnek is szerepe legyen. Ily módon nagy különbségek alakulhatnak ki a tekintetben, hogy egyik vagy másik tanuló milyen intenzíven foglalkozik tantárgyunkkal. A foglalkozás intenzitásának megfelelően a szerzett ismeretanyag mennyisége is különböző lehet. Mi csak a lehetőségeket kívánjuk egyenlően megadni. A teljesítésnél a különböző érdeklődésből és a különböző képességből adódó különbségeket természetesnek tartjuk. Az értékelés az egész oktatási folyamat szerves része. Vele a tanítási-tanulási tevékenység hatékonyabbá tétele a cél. Egyrészt „diagnosztizáljuk” az egyes tanulók tanulásának az erősségeit és gyengeségeit, másrészt mérjük magának az oktatási folyamatnak az erősségeit és gyengeségeit is. Ez egyben kiindulópontja és feltétele a tanítási-tanulási tevékenység állandó javításának. Értékelési stratégiánk összhangban áll a tanterv koncepcionális és készségekre vonatkozó céljaival. Ezekből vezethetjük le annak a több komponensű értékelési rendszernek az elemeit, amelyekhez viszonyítva a tanulók teljesítményét mérhetjük. Ezek az értékelési elemek a következők: – tudás és megértés; – kutatás-vizsgálat; – kritikus gondolkodás; – kommunikáció; – a személyiség fejlődése. A tanulók világos attitűdjeinek, személyes és szociális fejlődésének figyelembe vételét, az értékelésbe történő bevonását jelenti, és a tanterv céljaival van összefüggésben. Erre különösen alkalmasak a napi együttlétből származó folyamatos szóbeli értékelések, és a félévenkénti írásos értékelők. Ez a többkomponensű értékelési rendszer lehetőséget ad a diákok differenciált értékelésére. Az értékelhető elemeknek az oktatási folyamatban nem szükségszerűen egyforma a súlya, sőt jelentőségük változik is. A későbbi években ezt már kialakult képességnek tekintjük, nem értékeljük. Nincs minden tanárra kötelező pontozási, százalékszámítási módszer, hiszen függ az epochák tartalmától, hogy a tanár mit és hogyan értékel. Általánosan értékeljük az órai munkát, a dolgozatokat, a füzetvezetést, és az egyéni feladatokat. 2008/177. szám IRODALOM A kerettanterv a második pedagógiai szakaszra nem a hagyományos kronologikus irodalomtörténeti szemléletet javasolja, hanem egyrészt műnemek szerint, másrészt tematikusan csoportosítottuk a tananyagot az évi öt epochában. A feldolgozandó művek megfelelnek a diákok életkori sajátosságainak, nemzeti és világirodalmi értéket képviselnek, valamint egy-egy adott kor reprezentánsai, amelyekre a 11–12. osztály kronologikus elrendezésű tananyagában építeni lehet. A diákok a művek megközelítésének többféle lehetőségével találkoznak ebben a négy évben, s ezek közül az első időszakban túlsúlyban vannak az empátia kialakulását elősegítő, nézőpontváltásos kreatív fogalmazások. Az irodalmi alapeljárásokat, műnemi, műfaji jellegzetességeket, poétikai eszköztárat is a saját, önálló, művészi alkotások létrehozásán keresztül tapasztalják először. Az órák alapvetően nem a tanári közlésre épülnek, hanem a tanulói tevékenységre. A tananyag feldolgozásának elsődleges eszköze a feladatmegoldás, amely történhet csoportmunkában vagy egyénileg. Ehhez alkalmazkodva az értékelés is lehetővé teheti többféle tevékenységfajta, képességszint figyelembe vételét. Célok – Az emberi, társadalmi problémákra érzékeny életismerettel, emberismerettel, önismerettel rendelkező, más emberek gondjaiba belehelyezkedni tudó, empatikus, humánus emberek nevelése. – A műélvezetben, a művészi önkifejezésben rejlő lehetőségek felszínre hozása, kiaknázása. – A művészi kreativitás segítségével fejlett képzelőerővel rendelkező, ötletes, kreatív, határozott, választást segítő ízléssel rendelkező személyiségek nevelése. – Hagyományőrzés és -közvetítés (a nemzeti és egyetemes kultúra legjelentősebb művészeti alkotásainak, folyamatainak megismertetése, rendszerezése). – Olyan szabadidő-kultúra kialakítása, amely sokszínű kompenzációs tevékenységek igényével és képességével vértezi fel a tanulókat. – Olvasóvá nevelés, az értő befogadáshoz szükséges képességek fejlesztése. Értékelés Az irodalomtanítás első szakaszának kiemelt feladata a készség, képességfejlesztés. Ez határozza meg az epochák értékelésének szempontrendszerét is: az első négy évben a füzet egyre önállóbb vezetésének ellenőrzése mellett (10%) a memoriterek megtanulása és értő reprodukálása (10%), valamint az órán végzett tevékenységek: csoportmunka, feladatlapos önálló feldolgozás, kötött szempontú esszé, illetve értekezés írása, műalkotás megjelenítése, művészi igényű megjelenítés színvonalának értékelése (30%) és egy nagyobb házi feladat (10%) egészíti ki a témakörönkénti ellenőrzést (50%). Az ellenőrzést szolgáló záró dolgozat nemcsak a megtanult művek, fogalmak, eljárások ismeretét kéri számon, hanem az epocha során elsajátított tevékenységformák reprodukálását is. Ezt egészíti ki az olvasó emberré nevelés jegyében az órán kívüli, önálló beszámolón ellenőrzött ajánlott olvasmányok listájáról választható könyv olvasása (10%). RAJZ ÉS VIZUÁLIS KULTÚRA A 7–10. évfolyamon a fő hangsúly a képességfejlesztésen van. Az alkotóképességek és a befogadó, megismerő képességek fejlesztésén. Az alkotóképességek fejlesztése a vizuális művészi kifejezés és a kommunikáció formáinak, kifejezési eszközeinek megismerésén és alkalmazásán keresztül történik. A vizuális nyelv kifejezési eszközeinek megismerése és fejlesztése e nyelv logikájából következő, egymásra épülő egyre bonyolultabb megfigyelési szempontokat és differenciáltabb kifejezési eszközöket igénylő feladatsorokra épül. De emellett nagyon fontos, hogy teret kapjon az ösztönös önkifejezés lehetősége is. A befogadó, megismerő képességek fejlesztése egyrészt a valóság, a természet, az emberi környezet megfigyelése elemzése, másrészt a képzőművészeti alkotások megismerése, elemzése során valósul meg. Az ókori nagy kultúrák és az azt követő stílusirányzatok megismerése a kronológiai sorrendet követi, és szinkronban van a társadalomismeret tantárgy tematikájával, de a hangsúly nem a teljességen, az időrend pontos betartásán van, hanem azon hogy egy adott témához, feladathoz kapcsolódó műalkotásokat ismerjük meg, elemezzük, és ezek tanulsága közvetve épüljön be a diákok munkáiba. A cél tehát nem egy rendszerezett művészettörténeti képzés, hanem az hogy 2008/177. szám egy-egy probléma, feladat kapcsán vizsgáljuk meg, hogy hogyan látták, hogyan oldották meg ezt a problémát az ókori egyiptomiak vagy a görögök. Az alkotóképességek fejlesztése a vizuális művészi kifejezés és a kommunikáció formáinak, kifejezési eszközeinek megismerésén túl egyre fontosabb szerepet kap a személyes útkeresés. A tantárgy feladata az egyéniség keresésének segítése, a vizuális kultúra példáinak bemutatásán keresztül egyfajta követhető stílus, mintaválaszték felkínálása. Az azonosulás az alkotómunka elmélyült állapotában megy végbe a legkönnyebben, ezért a tudatos vizuális önkifejezés tág és minél önállóbb választási lehetőségeit kell felkínálnia. A rajzos, a festői, a szobrászi munka mellett teret kell, hogy adjunk a korosztály érdeklődésének homlokterében álló alkalmazott grafikai tervezési és tárgytervezési, konstruálási feladatoknak. A befogadó, megismerő képességek fejlesztése továbbra is a valóság, a természet, az emberi környezet megfigyelése elemzése, és a képzőművészeti alkotások megismerése, elemzése során valósul meg, de fontos szerepet kap a tágabb összefüggések, a tendenciák felismerése. A képzőművészet történetének megismerése során az adott kultúra, vagy korszak társadalmi, gazdasági életének összefüggésében vizsgáljuk az épületeket, műalkotásokat. A képzési szakasz fő feladatai – A legfontosabb sík és térbeli kifejezőeszközök (szín, forma, faktúra, ábrázolási rendszerek stb.) kompozíciós elvek, szerkesztési eljárások ismerete és alkalmazása. – A megfigyelés, leírás, elemzés, értelmezés, ítéletalkotás képessége a használati tárgyak és műalkotások elemzésében. – Természeti és mesterséges környezetünk látványainak, vele kapcsolatos érzelmeinek, elvont gondolatainak kifejezése síkban és térben, különböző műfajok és technikák kifejezőeszközeinek felhasználásával. – A művészettörténet nagy korszakainak, jelentős művészeinek és kiemelkedő alkotásainak ismerete, elemzése, értelmezése, egyéni vélemény megfogalmazása. – Hagyományos és modern vizuális eszközök, technikák ismerete, és az egyszerűbbek használata. – A vizuális kommunikáció képi világának sajátosságai, informatív, értelmező, magyarázó, meggyőző szerepének ismerete. Egyszerűbb kifejezőeszközeinek alkalmazása. – Használati tárgyak, eszközök, épületek formai és funkcionális értelmezése, elemzése. Egyszerű tárgyak, terek tervezése. – A tervezés elveinek (használhatóság, gazdaságosság, anyag, szerkezet, megmunkálás) önálló alkalmazása az egyszerűbb formák, épületek tervezésénél. – Jártasság egy kézműves technikában, a szerelés, építés, modellezés műveleteiben. Célok – A vizuális megismerő képesség fejlesztése – Az alkotótevékenységeken belül ez a síkbeli; térbeli kifejezőeszközök, a térábrázolási konvenciók, a színtani ismeretek, a tervezési és elemi konstruálási eljárások szabályainak elsajátítását, a létrehozásukhoz szükséges technikák megismerését jelenti. – A vizuális befogadóképesség fejlesztése A befogadóképesség fejlesztése a látvány analízisén, a műalkotások elemzésén, értékelésén, leírásán és a vizuális ítéletalkotás szabályainak elsajátításán az egyetemes és benne a magyar művészettörténet stíluskorszakai és a magyar népművészet megismerése által valósul meg. A tudatos megfigyelésen, a vizuális viszonylatok, összefüggések, minőségek, részletgazdag emlékezeti megőrzésén át a képzetek felidézéséig. A diákok vizuális megismerő és befogadó képességeit a térbeli, formai, színbeli, mozgásbeli, az anyagokkal, esztétikummal kapcsolatos élmények, a képi, világ iránti észlelési fogékonyság jellemzi. Eleven, mozgósítható érdeklődésűek, képesek látványok célirányos, egyre tudatosabb megfigyelésére; a belső képek, képzetek emlékezeti felidézésére. – A vizuális alkotóképesség fejlesztése – Az alkotóképesség a komplexitás kedvelésében, a merev, sablonos rend kerülésében, egyéni megoldások alkalmazásában nyilvánul meg. – A tanulók egy része képes produktív alkotások létrehozására, míg mások inkább a reproduktív jellegű alakításban képesek igényes, elmélyült munkára, képesek eredményeiket kritikusan vizsgálni, törekednek mások teljesítményéit is reálisan értékelni. – A vizuális memória fejlesztése 2008/177. szám Vizuális memóriájuk által válnak képessé tevékenységbe ágyazott belső képekben, vizuális, esztétikai, művészeti képzetekben való gondolkodásra, képzeleti műveletekre (összehasonlításra, viszonyításra, ok-okozat vizsgálatára, ítéletalkotásra, átalakításra). A látványban rejlő jelentést, a művészi kifejezésben testet öltő esztétikai hatást, a képi információ tartalmát adott szempont szerint elemezni, értelmezni tudják. TERMÉSZETISMERET Problémaközpontú természettudományos oktatás A természettudományos oktatásban a fejlesztendő kompetenciák a tudományos megközelítés mikéntjének megfelelően tagolódnak. Problémafelismerés Ismeretszerzés – megfigyelés – kísérletezés – mérés – szelektálás Feldolgozás – értékelés – rögzítés – modellkészítés – makettkészítés – rendszerezés – szabályfelismerés Alkalmazás – tervezés – szelektálás – predikciók – bemutatás Célok Interdiszciplinaritás – holisztikus szemlélet kialakítása A XX. század végére egyre jobban differenciálódtak a természettudományok. A hagyományos kategóriák (biológia, földrajz, kémia, fizika) értelmüket vesztették. Tükrözi ezt a felsőfokú képzés is, ahol ma már például külön molekuláris biológus és külön ökológus képzéseket találhatunk. Mindezzel párhuzamosan felértékelődött az egyes részterületek közti kapcsolatokat kiaknázó interdiszciplináris kutatások szerepe, elég csak a magkémiát vagy a pszichoneuro-immunológiát említeni. A középiskola szerény óraszáma nem teszi lehetővé, hogy természettudományokat a naprakész ismereteknek megfelelően de a hagyományos felosztásban tanítsuk. Lehetőségünk van azonban arra, hogy kialakítsunk egy egységes természetképet, olyat mely az egyes természettudományos problémákat nem a tárgyak felől közelíti meg („ezt nem tudom, ez kémia”), hanem a megoldásaik felől. Környező világ jelenségeinek megértése Ismerje meg saját testének felépítését és folyamatait, természeti és technikai környezetésnek alapvető szerkezetét és mechanizmusait. Legyen képes mindezt rendszerben látni, ismerje fel a felépítés és a működés közti összefüggéseket. Mindezen ismeretek nélkül ugyanis a természettudományos ismeretek csak száraz adatok maradnak, melyeknek a saját életére nincsen hatása. E nélkül az a belső motiváció sem alakulhat ki, ami a valódi, elmélyült ismeretszerzés feltétele. Globális érzékenység, globális felelősség kialakítása Lássa át a bioszféra rendszer voltát, annak sérülékenységét, az ember szerepét a bioszférában. Tudatosuljon benne az ember hatásának nagyságrendje, annak következményei és az ezzel járó felelősség. Legyen képes ellenállni a 2008/177. szám fogyasztói társadalom által sugallt képeknek, lássa meg azok káros oldalát is. Lássa meg, mi a saját szerepe a globális folyamatokban és hogyan képes azon változtatni. Természeti értékek ismerete és értékelése Ismerje fel és ismerje el szűkebb (lakóhely) és tágabb környezete (ország, világ) természeti értékeit. Legyen képes mérlegelni a természeti károkozás súlyát, a természeti értékek védelmének fontosságát. Érezzen felelősséget ezek védelméért, működjön közre a védelem megvalósításában. Tudományos műveltség a XXI. században Cél, hogy a diákok valamelyes jártassággal mozogjanak a természettudományok területén. Nem kell kis tudósoknak lenniük, nem kell, hogy minden kérdésre választ tudjanak adni. Sokkal inkább arra van szükség, hogy érdeklődéssel forduljanak tudományok felé, legyenek képesek megérteni az ő szintjükön és nekik szóló irodalmat. Ismerjék fel, hogy a természettudományos ismeretek a világ egy fontos olvasatát adják, legyenek képesek ennek értelmezésére. Ismerve a tudományosság alapelveit és kritériumait, valamint a természettudományok történeti-filozófiai hátterét, legyen képes eligazodni a modern természettudományok rendszerében. A tanuló tudja, hol húzódnak a tudományos kutatás frontvonalai, melyek az egyes területek kulcskérdései. Legyen tisztában a jelenleg folyó kutatások jelentőségével és szerepével. Legyen képes különbséget tenni az alkalmazott- és az alapkutatás között és lássa be az utóbbi fontosságát. Információ megszerzésének és rendszerezésének képessége A napjainkban ránk zúduló információs áradatból legyen képes kiszűrni a tudományosság kritériumainak megfelelő állításokat. Tudjon különbséget tenni tudomány és áltudomány között. Alakuljon ki egyfajta immunitása a tudományoskodó állításokkal szemben. Minél több információforrás használatára legyen képes. Legyen képes az információhalmazban keresni és ismerje azokat a kiindulópontokat, ahonnan az információszerzés során elindulhat. Legyen képes a lényeget meglátva kutatni, ne vesszen el a részletekben. Legyen képes a megszerzett információkat a már felállított és megismert rendszerekbe elhelyezni. Tekintse a tanárt partnernek az információszerzésben (egyfajta információmenedzsernek). Tudományos gondolkodás, kutatás elveinek, módszereinek megismerése A tanuló ismerje meg a tudományos metódust. Legyen képes problémákat felvetni, azok megoldására vizsgálatokat végezni. Hipotézist készíteni, azt tesztelni, majd a megtenni a végső állításokat. Ismerje meg az axiómák, törvények, hipotézisek, sejtések közti különbségeket. Ismerje meg az egyes módszereket a gyakorlatban, lássa azok előnyeit, hibáit, korlátait. Tudja rögzíteni és értelmezni a kapott eredményeket. Ismerje fel a tudományos eredmények tranziens jellegét. Ismerje meg, milyen lépésekben alakult ki a tudományos vizsgálati módszer. Legyen képes különbséget tenni különböző kultúrák különböző tudományos paradigmái között, tudja azok állításait ezen paradigmáknak megfelelően kezelni. Érthető, világos alapfogalmak nyilvánvaló elsajátítása A korábban említett célok úgy érhetők el, ha a diákok az alapfogalmakkal teljesen tisztában vannak. Ehhez azokat érthető, világos módon, a mindennapi élet tapasztalataiból levezetve kell megfogalmazni. Ezek elsajátítása segítheti őket hozzá azután a természettudományos kreativitás használatához. Absztrakciós képesség, modellalkotás elsajátítása A tudományos gondolkodás alapvető része az absztrakciós képesség, ennek kialakítása az egyik elsőrendű cél ebben a szakaszban. Legyen képes a partikulárisban meglátni az általános problémát, az egyedi válaszból következtetni az általános megoldásra. Mindehhez kulcs a modellalkotás képessége, mely a kezdeti makettkészítéstől az elvont matematikai modellek felhasználásáig terjed. „Otthonosság” érzete a világban Mindezen célok megvalósulásával lehetővé válik a diákok számára, hogy egyfajta otthonosság érzetével mozogjanak, tágabb és szűkebb környezetükben, sőt saját testükben is. Cél, hogy a természettudományos jelenségek és magyarázatok megismerése által jobban megtalálják a helyüket a világban. 2008/177. szám TRADICIONÁLIS ÓRAKERETBEN TANÍTOTT TÁRGYAK ANGOL NYELV Célok A kerettanterv a 10. évfolyam végére az A2-B1 elérhető nyelvi szint elérését tűzi ki célul: a tanulók ezen a nyelvi szinten már teljesíteni tudják az érettségi vizsga középszintjének követelményeit. Az alábbiakban részletezzük, hogyan igazodnak a kerettanterv céljai a középszintű érettségi követelményeihez angol nyelvből a négy nyelvi alapkészség (olvasott szöveg értése, hallott szöveg értése, beszéd és íráskészség), valamint a nyelvtani és lexikai kompetencia fejlesztése terén A2-es és B1-es szinten. Olvasott szöveg értése terén a tanterv célja, hogy leíró, narratív és érvelő szövegeket, konkrétabban a hétköznapi életben előforduló szövegeket (pl. újságcikkek, tájékoztató szövegek stb.) mutasson be és dolgoztasson fel. A tanulók A2-es szinten jártasságot szereznek a szövegek fő gondolatának, kulcsinformációinak kiszűrésében, B1-es szinten az érvelés ívének, a véleményeknek és a részinformációknak a nyomon követésében is. Gyakoroltatunk szövegértést ellenőrző feladatokat, amelyek nyelvvizsgákra és a középszintű érettségire is előkészítőnek felelnek meg (pl. feleletválasztás, cím hozzárendelése bekezdésekhez, az olvasott szövegben előforduló szavak párosítása definíciókkal stb.) Noha íráskészség terén az érettségi középszintjén még elegendő adott témákhoz kapcsolódó szövegek megalkotása mind A2-es, mind B1-es szinten, e kerettanterv legtöbb írásbeli feladata az olvasott szövegből, mint inputból, kiindulva (pl. nyelviskolahirdetése) épül az adott témára. A tanulók a nyelvvizsgákon is szokásos módon, pontszámban kifejezett módon értékelhető feladatmegoldásként (task achievement) alkotják meg szövegeiket (pl. további információt kérő levél írása a nyelviskolának, a hirdetésben megadottak alapján). Így a két, egymást közvetve fejlesztő írásbeli készség összekapcsolódik, jobban illeszkedik a kerettanterv integrált nyelvi céljaihoz, egyben már a nyelvvizsga esélyeit is latolgató tanulók számára ízelítőt nyújt egy fontos, gyakori nyelvvizsgafeladatból. A kerettanterv íráskészség terén mindkét szinten felkészíti a tanulókat a logikus, jól felépített, koherens szövegek alkotására, B1-es szinten összetett mondatok és meghatározott célú bekezdések, illetve a hivatalos stílus vagy az érvelő esszétípus tanítása révén is. Hallott szöveg értése terén nagy súlyt fektetünk a különböző anyanyelvi beszélők kiejtésének bemutatására. Gyakoroljuk a hangzó szöveg lényegének, kulcsszavainak megértését A1-es szinten, illetve a különféle kontextusokban elhangzó szövegfajták megértését. Mindkét szinten az élő nyelvi feladatok gyakorlása áll a középpontban, tehát, pl. a tanulók útinformáció meghallgatása után módosítják előre megtervezett útvonalukat a térképen, vagy a repülőtéri hangosbemondó információit felhasználva folytatnak párbeszédet. Beszéd terén a kerettanterv olyan, életszerű beszédhelyzeteken keresztül fejleszti a beszédet, amelyek a tanultak használatán kívül igénylik az önálló feladatmegoldást, az interaktivitást, a nyelvi kreativitást, de mindig lehetőséget nyújtanak a széles körű ismétlésre is. E feladatok révén a tanulók témába és komplex feladatokba ágyazottan szereznek jártasságot az önálló témakifejtés, a szituációs párbeszédek vagy éppen a csevegő jellegű társalgás terén. A kerettanterv törekszik a beszédszándékok érthető kifejezésének tanítására már A1-es szinten is: ennek fontos elemei a nyelvtani vagy lexikai ismereteken kívül a pontos és érthető kiejtés, vagy a hétköznapi beszédhelyzetek rutinjának megismerése is. Nyelvhelyesség terén törekszünk arra, hogy az egyes nyelvtani jelenségeket a bemutatáson és a gyakorlásán túl rendszeresen használjuk az egyes feladatok megoldása közben, és hogy ezek az elemek minél természetesebben kerülhessenek elő a nyelvgyakorlás során. Lexikai elemek terén a mindennapi szókincs tematikus bemutatásán és gyakorlásán kívül megjelennek az anglicizmusok, (pl. phrasal verbs), amelyeknek tanulása és gyakorlása biztosabbá és természetesebbé teszi a nyelv használatát. A szótározós feladatok a nyelvi önállóság fejlesztése mellett a középszintű érettségi megfelelő feladatainak helyes megoldását is megkönnyítik majd. 2008/177. szám INFORMATIKA Célok A jelen kor társadalmában az információ hatékony és gyors megszerzése, feldolgozása és továbbítása különösen fontos része a produktív életvitelnek. Az információ kezelésének lehetőségei szinte exponenciális mértékben bővülnek, és ezzel együtt a felhasználható technikai segítő eszközök is egyre komplexebbé válnak. Ha a személy lépést szeretne tartani a folyamatosan változó, fejlődő, őt körülvevő információközpontú világgal, akkor nem csak arra kell őt felkészíteni, hogy hogyan éljen és bánjon a számára egyre nyitottabbá váló lehetőségekkel, nem csak a jelen kor pillanatképét tükröző hétköznapi technikai tudást kell alapszinten elsajátítania, hanem fel kell őt készíteni arra, hogy folyamatosan alkalmazkodni tudjon majd az aktuális elvárásokhoz, illetve fel kell ismertetni vele, hogy saját magával szemben is folyamatosan elvárásokat kell megfogalmaznia és teljesítenie. Az iskola feladata tehát nem csak az, hogy a tanulót megismertesse a jelen kor információszerzési, feldolgozási és átadási lehetőségeivel és technikáival, hanem az is, hogy felkészítse őt a változó világban való boldogulásra. Az informatikai képzésnek és nevelésnek feladata a jelen információs társadalmára való állandó reflexió, a kritikus szemlélet kiépítése, a tanulók érdeklődésének felkeltése és fenntartása és az innováció befogadásának készséggé fejlesztése. Az informatika tanítása alkalmas a logikus gondolkodás, a problémamegoldó képesség, az alkotókészség, a művészeti készségek, a koncentrációs készségek és képességek fejlesztésére. A gépírástanulás – a fentieken kívül – fejleszti a mozgásügyességet, a mozgáskoordinációt, a fegyelmezettséget, a türelmet, a kitartást, a monotóniatűrést, a tartós emlékezetet, az együttműködést és a helyesírást, önállóságra, pontosságra és precízségre nevel. Korszerű alkalmazói képességek kialakítása: a tanulók képesek legyenek arra, hogy a számítógépeket és az informatikai eszközöket célszerűen használják. Az algoritmikus gondolkodás fejlesztése: a matematikához hasonló gondolkodásfejlesztő szerep, amely nemcsak az iskolában, hanem a hétköznapi életben is alapvető fontosságú. Önálló munkára nevelés, differenciált tanulás: a számítógép, mint interaktív eszköz, lehetőséget teremt az egyéni ütemű tanulásra és a pontos, kitartó, fegyelmezett munkára. Együttműködésre nevelés, csoportmunka: összetettebb számítógépes feladatok megoldása megköveteli a csoportmunkát, feladatok részekre osztását, a másokkal való kapcsolattartást, tervszerű, összehangolt munkát. Alkotó munkára nevelés: akár táblázatot készítünk a számítógéppel, akár szöveges dokumentumot, akár grafikát, a végeredmény egy új produktum lesz. Az informatika társadalomban játszott szerepének felismertetése: az informatika rohamos fejlődése az egész társadalmat gyökeresen átalakítja, s ebben az állandóan változó világban otthon kell éreznie magát a tanulónak. Az informatikai ismeretek rendszeres alkalmazása: az iskolai élet eseményeihez vagy a tantárgyakhoz kapcsolódó feladatok megoldására a tanulók használjanak informatikai eszközöket (dolgozat, előadás, bemutatás, tantárgyi feladatmegoldás, szervezés, tanulás). Az informatika etikai és jogi szabályainak megismertetése: tudatosítani kell a tanulókban az információszerzés, -feldolgozás és -felhasználás etikai és jogi szabályait. Az esztétikai készség fejlesztése: igény és készség a számítógépes produktum esztétikus formájának kialakítására. A gépírástanulás során különböző témák másolási gyakorlatai világképüket, ízlésüket, szemléletüket erősíti. Egészségre nevelés: különösen fontos a gépírás tanórákon, ahol a helyes kéz- és testtartást sajátítják el, gondot fordítva a munkakörnyezet kialakítása. Mozgásügyesség és koordináció fejlesztése: mozdulatok sorrendje, a tapintásérzékenység, az ujjak hajlékonysága, rugalmassága, egymástól független mozgatása, terhelhetősége – fejleszti a cselekvésreakciót. A kéz pontosan követi akaratunkat. Figyelem és koncentrációkészség fejlesztése: a gépírástanulás során figyelme aktívan a munkára irányul, koncentrál (másolandó szövegre, formai követelményekre, helyesírásra). A tartós emlékezet fejlesztése: a gépírástanulás során egész mondatokat, gondolatsorokat fel tudjon fogni és emlékezni rá. 2008/177. szám A képzés jellemzői Javasoljuk, hogy a tanulók önálló munkáikat a tanórákon végezzék, házi feladatot vagy otthoni munkát nem szükséges végezniük, hiszen nem lehet feltétlenül számítani arra, hogy minden esetben hozzáférnek informatikai eszközökhöz. A feladatok megoldásában nagyobb szerepe van az önálló munkának, mint az előzetes tanári útmutatásnak, mivel így a megfelelő eljárások megtalálásával a tanulóban jobban rögzülnek az alkalmazható lehetőségek és eljárási sablonok. A feladatvégzések során a tanár segítő útmutatásokkal munka közben igazítja útba a tanulókat. Fejlesztési követelmények A tanuló ismerje meg és tartsa be a számítógépes munka szabályait, különös tekintettel a balesetek megelőzésére. A berendezésekkel fegyelmezetten, a használati utasításokat pontosan követve dolgozzon. Legyen tisztában a számítógépes környezet alapvető ergonómiai kérdéseivel, az egészségvédelem lehetőségeivel számítógépes munkakörnyezetben. Sajátítsa el a számítógép-kezelés alapjait, mozogjon otthonosan a számítástechnikai környezetben: felhasználói szinten tudja kezelni a számítógépet és perifériáit. Szerezzen tapasztalatokat az informatikai eszközök és információhordozók használatában. Különféle formákban tudjon információt megjeleníteni; legyen képes a különböző formákban megjelenő információt felismerni, a megszerzett információt kiértékelni és felhasználni. Sajátítsa el az önálló tájékozódás, ismeretszerzés alapjait. Szerezzen jártasságot a könyv- és médiatár, az internet használatában; a folyóiratok, lexikonok, kézikönyvek, szakkönyvek, a különböző multimédia és hipermédia oktatási anyagok alkalmazásában. Legyen képes a számítógéppel való interaktív kapcsolattartásra, tudja alkalmazni az operációs rendszer és a segédprogramok legfontosabb szolgáltatásait. Tartsa be a program- és adatvédelem szabályait. Tudja önállóan használni a hálózatot és annak alapszolgáltatásait. Tudjon kapcsolatot teremteni másokkal a hálózat révén, tudjon magáról, környezetéről adatokat közölni hálózati úton és formában, tudjon adatokat megkeresni, elérni a hálózati szolgáltatások alkalmazásával. Ismerje a legalapvetőbb dokumentumformákat, ezeket minta alapján legyen képes előállítani, legyen igénye a mondanivaló lényegét tükröző esztétikus külalak kialakítására, különböző formában való megjelenítésére. Legyen képes az adott probléma megoldásához kiválasztani az általa ismert módszerek, eszközök és alkalmazások közül a megfelelőt. Ismerje fel és legyen képes különféle formákban megfogalmazni a környezetében előforduló tevékenységek algoritmizálható részleteit. Egyszerű feladat megoldásához legyen képes algoritmusokat tervezni és megvalósítani. Ismerje meg alkalmazásokon keresztül a szabályozó eszközök hatását. Legyen tudomása az intelligens eszközökről (szoftver és hardver) és növekvő jelentőségükről. Tudjon keresni nyilvántartásokban kézzel, adatbázisokban egyszerű keresővel. Legyen képes értelmezni a programok által szolgáltatott válaszokat. Ismerje fel az adatok közötti összefüggéseket. Ismerje meg az informatika társadalmi jelentőségét, szerepét, a programok használatának jogi és etikai alapjait, legyen tisztában a szerzői jog fogalmával. Értékelje a magyar tudósok szerepét, tevékenységét a világ informatikai kultúrájának fejlődésében. Ismerje meg az informatikai eszközök karbantartásának legalapvetőbb lehetőségeit, tudja javítani a legegyszerűbb szoftverhibákat, ismerje az adatok és alkalmazások védelmének eszközeit. Ismerje meg a számítógépes vírusok működésének alapvető jellegzetességeit, a védekezés és a vírusirtás eljárását. Legyen tudatában az öncélú és túlzott informatikai eszközhasználat egészségkárosító, személyiségromboló hatásának (pl. a számítógép-függőség, videojáték-függőség problémái). Tájékozódjon arról, milyen szerepük van az informatikai eszközöknek az iskola szakmai irányultságának megfelelő szakmákban. Ismerje meg és igényelje a könyvtárak szolgáltatásait. Rendszeres, sokoldalú könyvtári tevékenységével alakuljon ki biztos használói magatartása. Legyen tisztában a különböző dokumentumtípusok (hagyományos és legújabb technológiákon alapuló ismerethordozók), tömegkommunikációs és hálózaton elérhető források sajátos közlésmódjával, információs és esztétikai értékével. Tanulmányaihoz érdeklődése szerint tudja szelektálni a különböző információs forrásokat. Az iskolai és a mindennapi problémahelyzeteknek megfelelően tudja kiválasztani a megoldást kínáló könyvtári tájékoztató segédleteket (kézikönyvtár, a könyvtári katalógusok, bibliográfiai adatbázisok), és legyen képes 2008/177. szám információhordozókat, információkat keresni belőlük. Legyen képes feladatához a probléma és az ismeretkör jellegének megfelelő könyvtártípust, tájékoztató eszközt, dokumentumtípust kiválasztani. Tudja alkalmazni a szelektív adatgyűjtés teljes műveletsorát, tudjon forrásjegyzéket készíteni. Tudjon feladata megoldásáról beszámolni a különböző forrásokból szerzett információk elemezése és rendszerezése alapján. Munkája közben tegyen eleget a forrásfelhasználással kapcsolatos etikai követelményeknek. Értse meg a különböző könyvtártípusok szerepét az önművelésben, a felsőfokú tanulmányokban, a szakmai ismeretszerzésben, a közhasznú tájékozódásban és igénybe tudja venni szolgáltatásaikat. Ismerje a korszerű technológiákon alapuló könyvtári ismerethordozókból, adatbázisokból, számítógépes hálózatokból való információszerzés lehetőségét, módját, szükségleteinek és érdekeinek megfelelően tudja azokat használni. Legyen képes a gépírástanulás által a gyors adatbevitelre (szöveges: gondolatok, másolandó szövegek, diktált szövegek; számadatok) és azok feldolgozására. ANYANYELV ÉS KOMMUNIKÁCIÓ A tanulók szövegértési és szövegalkotási készségeinek, képességeinek kiépítése és megszilárdítása után alapvető elvárás a biztos anyanyelv-használat a szóbeli és írásbeli megnyilvánulásokban; a különböző műfajú, tematikájú és nézőpontú szövegek megértése, értelmezése, a nyelvi eszközök jelentésének és jelentőségének felismerése; a szövegalkotás, a szabatos, árnyalt, gazdag szókincsre épülő megszerkesztett kifejezésmód írásban és szóban. Mindez feltételezi a fejlett kapcsolatteremtő képességet (a beszédtárssal, illetve a szöveggel); a problémamegoldó, logikus gondolkodást, a vitakészséget, az elemző és összegző eljárások, rendszerek ismeretét, valamint a nyelvi és nonverbális viselkedési normák fejlettségét, stílszerűségét, a nyelvtani és alapvető nyelvészeti ismereteket (ideértve a helyesírást, az olvasható kézírást és a rendezett írásképet is). A kurzus végére tehát a diákoknak el kell sajátítaniuk az értelmes olvasás képességét, a lényegkiemelő jegyzetelési és vázlatkészítési technikákat; vagyis érteniük, reprodukálniuk kell a tanulmányaik és művelődésük körébe vágó szövegeket. Meg kell tanulniuk pontosan fogalmazni a megadott kereteken belül (irányított fogalmazás), érzékelniük és érzékeltetniük kell az árnyalatnyi különbségeket. Ezzel összefüggésben a tanítási órákon kell tudniuk önállóan dolgozni; biztos helyesírással kell rendelkezniük. Füzetük legyen áttekinthető, jól használható, külső megjelenésében esztétikus. Ismerniük és alkalmazniuk kell a bevezetett nyelvtani fogalmakat, kategóriákat, összefüggéseket és szabályokat a jeltan, a hangtan, az alaktan, a mondattan, a frazeológia, a szövegtan, a stilisztika és a nyelvtörténet köréből. Tudniuk kell használni a különböző – értelmező, szinonima, idegen nyelvű stb. – szótárakat, kézikönyveket, illetve a könyvtári szolgáltatásokat. A továbblépés feltétele első, illetve második év végéig az adott tanév tananyag minimumának teljesítése; a negyedik év végén pedig az érettségi követelményeknek való legalább alapszintű megfelelés. Célok A tantárgy a tágan értett nyelvi kultúrát képviseli: a szövegértésre, a szövegmondásra, a szövegalkotásra, az írásbeli és szóbeli minőségi megnyilatkozásokra helyezi a hangsúlyt. A tanórákon a képesség- és tudásszintfejlesztés egy időben, egymást kiegészítve folyik. – Biztos és állandó értékek felmutatásával – egységet alkotva az irodalmi neveléssel, valamint együttműködve a történelem – társadalomismeret tantárggyal, az informatikával, illetve építve az idegen nyelv, a matematika és a többi tantárgy tananyagára is – kívánjuk elérni, hogy tanulók mindenfajta szöveg pontosabb értőivé váljanak: különféle élethelyzetek, döntési szituációk, megoldási minták, magatartásformák, elvek, értékek, eszmék és gondolatok közvetítésével szeretnénk a középiskolásokat empatikus, toleráns polgárokká nevelni. – Fő törekvésünk tehát, hogy a tanítványok hatékonyan tudjanak kommunikálni: – tudják magukat pontosan, árnyaltan, hitelesen kifejezni a magánélet és a közélet különböző területein, – legyenek képesek megérteni másokat, – rendelkezzek megfelelő érdekérvényesítő-, és ítélőképességgel, 2008/177. szám – fejlődjön a szaktudományos ismereteket elsajátító, illetve az idegennyelvtanulási képességük, – jártasságot szerezzenek a nyelvészet szakterületein alapvető feladataik megoldásában. – Ahhoz, hogy minden élethelyzetben kellő módon tudjanak írásban és szóban megnyilatkozni, tisztában kell lenniük a nyelvi és társadalmi viselkedéskultúra szabályaival, elvárásaival, a metakommunikációs eszközök használatával, közlést befolyásoló hatásával, és az adott nyelvi regiszternek megfelelően, pontosan kell kifejezniük magukat. – A készség-, illetve képességfejlesztés legfőbb célja, hogy tanulóink képesek legyenek az önművelésre, folyamatosan gyarapíthassák tudásukat, lépést tarthassanak a szakmai fejlődéssel, és megfeleljenek a kor változó követelményeinek. – El kell tehát érni a nyelvismeretnek és nyelvhasználatnak azt a szintjét, amely a befogadás (a szóbeli és írásbeli szövegek megértése) és a közlés (a beszéd és az írás) területén szilárd alapot ad az önálló ismeretszerzésre, az egyre szaporodó tudattartalmak kifejezésére. – A mondanivaló világos, átgondolt, logikusan felépített, érthető előadásához pedig bizonyos helyesírási, önkifejezési és fogalmazási készségre kell szert tenni, s ismerni kell a nyelvtani alapfogalmakat. Ez utóbbiak nélkül az idegen nyelvek eredményes tanulása is nehezebbé, szinte lehetetlen feladattá válik. Részcélok – Pontos és az életkornak és a szöveg nehézségi fokának megfelelő tempójú hangos és néma értő olvasás- és írástechnika kialakítása – A beszéd fejlesztése, a szóbeli szövegalkotás és a -megértés érdekében – A szóbeli és írásbeli szövegértés és szövegalkotás: a kreatív és a normákhoz igazodó anyanyelvhasználat – Az információk összefoglalása rendszerezése, felhasználása önálló gondolatmenet kialakítására – Szakszókincs fejlesztése, rendszerezése – A közlési helyzetnek, a beszélő szándékának és az elérni kívánt hatásnak adekvát – verbális és nonverbális – kommunikációs magatartás erősítése – A különböző szövegműfajok nyelvi és nem nyelvi sajátosságainak alkalmazása saját értekezések, esszék írásában – Normaismereten alapuló tudatos nyelvhasználat, önellenőrzés, önkorrekció elvárása – A leíró nyelvtani ismeretek elsajátítása és alkotó alkalmazása a szövegértelmezésben, -elemzésben, - alkotásban – A helyesírási ismeretek alkalmazása, elmélyítése – Eszköztudások elsajátítása és alkalmazása: – informatikai, könyvtári- és egyéb forráshasználat – szakkönyv- és könyvtárhasználat – szótárak, kézikönyvek, enciklopédiák használatáa – az elektronikus ismerethordozókra alapuló ismeretszerzés – az önálló tanulás képessége. A fenti célok megvalósítása érdekében a tantárgy a nyelvészet szakterületei közül kiemelten támaszkodik a kommunikáció, a szövegtan és a stilisztika szakágaira: ezek tudományos eredményein alapuló nyelvtanoktatást valósítunk meg. A képzési szakaszt e tárgykörök mellett a helyesírási készség fejlesztése határozza meg. A motiváltság kialakítása, fenntartása érdekében a tananyag elsajátításának, a tanulói aktivitás mérésének a feladatok alapján változatos, mindenki számára kötelező, illetve egyénre szabott lehetséges mérési és értékelési módjai alakíthatók ki. A mérések írásbeli (témazáró dolgozat: esszé, kisértekezés, szövegalkotási, elemzési és szerkesztési feladat, teszt, tollbamondás stb.) és szóbeli (szövegolvasás, felelet, kiselőadás, retorikai és helyzetgyakorlat, helyzetelemzés, gyűjtőmunka ismertetése stb.), valamint egyéni és csoportos módjait egyaránt alkalmazhatók. A tanulócsoportok életkorától, összetételétől, érdeklődésétől, aktivitásától stb. függően sor kerülhet egyrészt játékos, gyakorlati jellegű megmérettetésekre, másrészt önkéntes, illetve iskolán kívüli feladatok (kiselőadások; kutatómunka valamely témában; bibliográfia-készítés; a tananyagrészhez kapcsolódó szakirodalom, cikkek ismertetése; esszéírás; különféle műalkotások stíluselemzése stb.) felkínálására és jutalmazására is. 2008/177. szám ÉNEK-ZENE Az utóbbi évtizedben megélt társadalmi változások nem hagyták érintetlenül az iskolarendszert, ezen belül az énekzene oktatását sem. A Kodály által megfogalmazott, évtizedeken át csiszolgatott népdal-alapú énekoktatás már évek óta elérkezett ahhoz az állomáshoz, hogy nyitottabbá, befogadóbbá alakuljon. Tudnunk kell a nemzeti és etnikai kisebbségek zenéjéről, minden kontinens zenéjéről, a jazz, a komputer- és könnyűzene létéről, a zene szórakoztató funkcióiról. „A globalizáció korában fontos, hogy saját értékeinket megtartsuk, de tudjunk élni és alkotni a világ egészében való tájékozottsággal. Rajtunk múlik, hogy az eredmény megőrzés vagy konzerválás lesz.” (L. Nagy Katalin Új Pedagógiai Szemle, 2002.) Elérhetetlen célokat nem érdemes kitűzni, de azt igen, hogy a szűkös órai keretek ellenére a gyerekek számára az életkori sajátosságaiknak megfelelő szinten olyan élményt nyújtsunk, amelyek hatására megszeretik a zenét, megértik és elfogadják, hogy az igényes muzsika ismerete az élet része lehet, mely segít az egyén belső harmóniájának megteremtésében, szinten tartásában. Befogadó, nyitott szemléletű hangverseny-látogatókká, művelt, igényes felnőttekké neveljük őket, akik önmagukat művelik, örömüket lelik a zenében. A feladat sokrétű és nehéz, hiszen a tananyag-centrikusság mellett a képességfejlesztésre szeretnénk helyezni a hangsúlyt, az önálló zenélés, kreativitás örömére. Mindezt a módszerek változatos alkalmazásával (kooperatív tanulási technikák, kommunikációs készségek fejlesztése stb.), a tantárgyak összehangolásával (irodalom, képzőművészet epochák, témahetek) próbáljuk elérni. A tanterv a fejlesztendő képességek, készségek típusai szerint rendezve közli a tananyagtartalmakat, melyek az alábbi témakörök szerint rendeződnek órákká. Célok – Az éneklési készség, reprodukáló készség fejlesztése. – A zenei írás-olvasás készségszintre fejlesztése. – A zeneértő és -érző képesség fejlesztése. – A szociális érzékenység felébresztése, stabilizálása a zeneértővé válás, kooperatív módszerek segítségével. – Önálló eligazodás a különböző zenei stílusok között. – Kapcsolatteremtés a társművészetekkel. – Összefüggések meglátása és megfogalmazása zenei korok, történelmi események, társadalmi megnyilatkozások területén. – A legfontosabb szaklexikonok, szakszótárak, kézikönyvek ismerete és használata. – Információ- és adatgyűjtés nyomtatott és nem nyomtatott információhordozókon (internet, CD-ROM stb.). – A meghatározó hazai és külföldi zenei intézmények ismerete. Fejlesztési követelmények Az első időszak legfőbb célja az összehangolás differenciált feladatmennyiséggel, motiválással. Az eredményes összehangolódásra egy év nem is elegendő. Fontos az élményből fakadó muzsikálási kedv felkeltése, ébrentartása, az éneklési kultúra kialakítása, továbbfejlesztése az életkori sajátosságok figyelembevételével. A tehetséges és a gyengébb képességű vagy hiányos tudással rendelkező gyerekek közti feszültség feloldása, egymás tiszteletben tartása az órai munka alapja. Emellett természetesen cél a konkrét tantárgyi ismeretek elsajátítása, az együttműködési készség kialakítása, illetve fejlesztése. A tehetséges gyerekek inspirálására az iskolai, osztálybeli ünnepi alkalmakon való fellépés biztosítása a legalkalmasabb. A felsőbb évfolyamokon fontos feladat az egyéni készségek és képességek fejlesztése, a zenei írás-olvasás fejlesztése az alkalmazás szintjén. Ki kell alakítani, hogy az adott témakörben képesek legyenek a tanulók az önálló, rendszerező munkára a korosztályának megfelelő szintű szakkönyvek, ismeretterjesztő kiadványok alapján. Ehhez van szükség a bibliográfia, szaklexikon használatának fokozatos elsajátítására, az iskolai könyvtár adta lehetőségek felfedezésére. A kritikai megnyilvánulások irányítása, az ítélőképesség kiművelése mellett az együttműködési készség, elfogadási készség fejlesztése vezethet értő zenehallgatáshoz. Ezután lehet felkelteni a világ iránti érdeklődést, hogy megértésből fakadó, megfigyelésen alapuló ítéleteket hozzanak, véleményt így alkossanak. Elvárni, hogy munkájukhoz kezdjék használni az internet et, a CD-ROM-ot, egyéni szervezésben látogassanak el koncertre, operába. 2008/177. szám A képzési szakasz végére elvárás a biztonságos eligazodás hallás alapján is a különböző zenetörténeti korszakok zenéjében, valamint a tanult zenei műfajok között. Az, hogy önállóan tudják a tanulók használni a könyvtárat, szakkönyvtárat ismereteik bővítésére, a legfontosabb információhordozók, katalógusok, internet, kézikönyvek és egyéb szolgáltatások felhasználásával. Ismereteik, átgondolt véleményük alapján mondjanak kritikát, ne ítélkezzenek. A zenéhez, zenei tevékenységhez pozitív érzelmi viszonyt alakítsanak ki. Az egyszerűbb kottaképen eligazodjanak, partitúrát tudjanak követni. Ismerjék a tanult zeneszerzők legjellemzőbb műveit, tudjanak munkásságukról, meghallgatott műveikről beszélni, ismerje történelmi hátterüket, társadalmi környezetüket, legyen „kedvence” mindegyiküknek. Tudjanak kapcsolatot találni a társművészetek és a zene között. TÁRSADALOMISMERET– EGYÜTTÉLÉSTAN Célok Az Együttéléstan négy évfolyam (7–10.) számára készült komplex, fejlesztő, társadalomtudományi tantárgy. Az Együttéléstan a tanulók társadalmi, etikai, állampolgári szocializációját, nevelését, s ezen belül a polgári lét értékrendjét kívánja közvetíteni. A kerettanterv, alapvetése, hogy a tanulók szocializációjának alapvető, meghatározó színtere a család. Az iskola legfeljebb képvisel és közvetít értékrendet és normákat. Mégis szükséges egy olyan a tantárgy, amely direkt módon közvetíti a szocializációhoz szükséges legfontosabb képességeket, attitűdöket, viselkedésmintákat és ismereteket. A fő cél tanulók társadalmi beilleszkedésének és érvényesülésének elősegítése. Elsősorban olyan képességeket kívánunk megalapozni és fejleszteni, amelyek segítik a diákokat abban, hogy – életük későbbi szakaszában – számukra ismeretlen helyzetben is – el tudjanak igazodni, és az általános emberi és polgári normáknak megfelelően tudjanak viselkedni. Fontos cél továbbá, hogy fejlessze a fiatalok társadalmi tájékozottságát és tájékozódási képességét, másrészt megalapozza a demokratikus közéletben való tudatos részvételét; felkészítse a tanulókat a gazdasági jelenségek megértésére, a tudatos gazdasági szerepvállalásra. A társadalom- és önismereti képességfejlesztést, valamint mentálhigiénés és kommunikációs funkciókat a kerettanterv egységes keretbe foglalja. Ez a tantárgyi keret heti 2 órára, illetve egy kétórás alkalomra terveződik. Az tanórákon kívül a program különböző képességfejlesztő (önismereti, kommunikációs és programokat, valamint a spontaneitást, közösségi funkciókat és az egyéni foglalkozást is biztosító témaheteket is tartalmaz. Általános jellemzők

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes